FI Euroopan unionin virallinen lehti CE 88/120

(2004/C 88 E/0127)

KIRJALLINEN KYSYMYS E-2919/03

esittäjä(t): Marco Cappato (NI) ja Maurizio Turco (NI) komissiolle

(2. lokakuuta 2003)

Aihe: Romaniassa pidätetyn Italian kansalaisen Maurizio Trottan tapaus

Reggio Emiliassa asuva Italian kansalainen Maurizio Trotta pidätettiin Romaniassa 2. elokuuta 2002 syytettynä kansainvälisestä huumausaineiden salakuljetuksesta sen jälkeen, kun hänen vuokra-asunnostaan Craiovasta oli löydetty 11 grammaa hasista.

Maurizio Trotta on ollut Craiovan vankilassa pidätyspäivästään lähtien, ja hän on käynyt läpi ensimmäisen oikeusasteen oikeudenkäynnin, jossa hänet tuomittiin kahdeksi vuodeksi vankeuteen. Kansainvälistä salakuljetusta, josta saatetaan määrätä jopa 25 vuoden vankeustuomio, koskeva syyte raukesi.

Kahdeksi vuodeksi vankeuteen tuomitun Trottan piti alunperin päästä pois vankilasta hyvän käytöksen vuoksi joulukuussa 2003, mutta koska yleinen syyttäjä on tehnyt valituksen ensimmäisen oikeusasteen tuomioistuimen antamasta tuomiosta, koko prosessi on jälleen nollapisteessä, ja on täysin epäselvää, kuinka pitkään tuomio kestää. Näin ollen Maurizio Trottan vankeus jatkuu edelleen.

Maurizio Trottan perhe on kuluttanut suuria rahasummia matkustamiseen Italian ja Romanian välillä sekä asianajajan palkkioihin. Trottaa palvelevat italialainen asianajaja Liborio Catagliotti sekä useat romanialaiset asianajajat, jotka ovat vaihtuneet prosessin kuluessa.

Kysymyksen esittäjän tietoon on lisäksi tullut, että tapauksen — joka on varsin epäselvä niin oikeudenkäynnin lopputuloksen kuin tuomion pituudenkin suhteen — käsittelyn kuluessa tilanteesta hyötymään pyrkivät tahot ovat pyytäneet laittomasti huomattavia rahasummia.

Voiko komissio ilmoittaa, otettuaan yhteyttä Romanian viranomaisiin, voidaanko kyseisessä tapauksessa katsoa EU:n perussopimusten nojalla olevan kyse perusoikeuksien loukkaamisesta?

Voiko komissio ilmoittaa, mitä Romanian viranomaiset vastaavat, ja mihin toimiin kyseisessä asiassa mahdollisesti ryhdytään?

Günter Verheugenin komission puolesta antama vastaus

(14. marraskuuta 2003)

Komissio ei pysty arvioimaan kansallisissa tuomioistuimissa vireillä olevia yksittäisiä tapauksia. Tällaiset tapaukset kuuluvat oikeuslaitosten yksinomaiseen toimivaltaan eikä komissio voi eikä sen ole syytäkään puuttua niiden toimintaan. Komissio huomauttaa, että jos henkilö katsoo ihmisoikeuksiaan rikotun jossakin ihmisoikeuksia koskevan eurooppalaisen yleissopimuksen ratifioineessa valtiossa esim. kyseisen sopimuksen oikeudenmukaista oikeudenkäyntiä koskevan 6 artiklan määräysten osalta, hänellä on oikeus saattaa asia Euroopan ihmisoikeustuomioistuimen käsiteltäväksi sen jälkeen, kun kotimaiset muutoksenhakumenettelyt on saatu päätökseen.

Komissio on äskettäin pyytänyt Romanian oikeusministeriöltä tietoja arvoisan parlamentin jäsenen mainitsemasta tapauksesta. Saatujen tietojen mukaan Maurizio Trotta pidätettiin ja asetettiin tutkintavankeuteen 2. elokuuta 2002. Doljin tuomioistuimen alainen syyttäjänvirasto nosti virallisen syytteen häntä vastaan 26. elokuuta 2002, ja häntä syytettiin huumeiden maahantuonnista, huumeiden laittomasta kaupasta ja huumeiden laittomasta hallussapidosta. Tuomioistuin vapautti hänet kahdesta ensimmäisestä syytteestä 9. heinäkuuta 2003, mutta tuomitsi hänet huumeiden laittomasta hallussapidosta kahden vuoden vankeuteen. Yleisen syyttäjän tekemän valituksen vuoksi Craiovan muutoksenhakutuomioistuin pidensi Maurizio Trottan tuomion viiteen vuoteen 25. syyskuuta 2003 huumeiden maahantuonnista, huumeiden laittomasta kaupasta ja huumeiden laittomasta hallussapidosta.

Huumerikoksia koskevan Romanian lainsäädännön, erityisesti luvattomasta kaupasta ja huumeiden käytöstä 26. heinäkuuta 2000 annetun lain, sellaisena kuin se on muutettuna lailla 169/2002 ja 39/2003, mukaan kannabiskasvit (Cannabis sativa), kannabisyrtti (marijuana), kannabishartsi (hasis) ja kannabisöljy luokitellaan ”riskialttiiksi” huumeiksi. Lain 3 artiklan 1 kohdan mukaan ”riskialttiiden” huumeiden tuonnista Romaniaan tuomitaan 10—20 vuodeksi vankeuteen, 2 artiklan 1 kohdan mukaan ”riskialttiiden” huumeiden laittomasta kaupasta tuomitaan 3 — 15 vuodeksi vankeuteen ja 4 artiklan mukaan kaikkien huumeiden laittomasta hallussapidosta tuomitaan 2—5 vuodeksi vankeuteen.